A ragadozó megtámadta a Mortal Kombat X-et - PlayDome online játékmagazin
A ragadozó megtámadta a Mortal Kombat X-et
Nem csak a Predator DLC érkezett meg, hanem a Klassik Fatality Pack 1 is, amely minden játékos számára elérhető.
2015.07.07. 15:04 | szerző: GeryG | kategória: Játék
Megjelent a Mortal Kombat X új DLC-je, amelyben sokak kedvenc idegen vadásza, a Predator is csatlakozik a többi harcoshoz. A csomag természetesen a season pass részeként érkezett meg, amely összesen négy új harcost ad majd a játékhoz (ebből Jason Voorhees már korábban elérhetővé vált). Akik nem fizettek elő a Kombat packra (vagyis a season passra), azoknak július 14-ig kell várnia az új harcosra, ekkor 5 dollárért vehetik meg a DLC-t. Ebben egyébként nem csupán a predator szerepel, hanem három új külcsín is három már meglévő szereplőhöz: Commando Johnny értelemszerűen Johhny Cage-et alakítja át kissé, mellette pedig szerepel Mr. Carl Weathers, alias Dillon az 1984-es első Predator moziból (őt Jax helyén kell keresni), végül a sort Infrared Scorpion zárja.
Érdekesség, hogy a NetherRealm Studios egy másik DLC-t kis kiadott a minap, ám utóbbi, a Klassik Fatality Pack 1 minden játékos számára ingyen tölthető le. A címéből már lehet sejteni, hogy miről van szó: négy karakterhez (Scorpion, Sub-Zero, Sony Blade és Johnny Cage) a sorozat legelső részéből ismerős kivégzésekről, valamint ezek mellé ajándékba kapjuk Scorpion Kold War skinjét is. ■
« Előző hírImportálhatóvá váltak a Dragon Age: Inquisition mentései
Következő hír »Frissült a Crookz - The Big Heist galériája